હિંમતનગર,ખેડબ્રહ્મા : સાબરકાંઠા જિલ્લાના ખેડબ્રહ્મા, પોશીના, વિજયનગર પંથકમાં વરસાદ વરસતા ખેડૂતોએ વાવણી કાર્યમાં જોતરાયા હતા. તો બીજી તરફ રાજસ્થાનના ઉપરવાસમાં વરસાદથી હરણાવ નદીમાં નવા નીર આવ્યા હતા. દિવસ દરમિયાન પોશીનામાં ૪૦ મીમી, ખેડબ્રહ્મામાં ૧૪ મીમી, વિજયનગરમાં ૧૩ મીમી વરસાદ નોંધાયો હતો. અસહ્ય ઉકળાટ અને બફારા બાદ જિલ્લામાં વરસાદ વરસતા વાતાવરણમાં ઠંડક પ્રસરી હતી. ખેડૂતોએ પણ વાવણી કાર્ય પુરજોશમાં શરૂ કરી દીધુ હતું. જિલ્લામાં અત્યાર સુધીમાં સૌથી વધુ વરસાદ વિજયનગર તાલુકામાં ૧૨૫ મીમી, હિંમતનગર તાલુકામાં ૬૯ મીમી, ઇડર તાલુકામાં ૫૨ મીમી, ખેડબ્રહ્મા તાલુકામાં ૪૮ મીમી, વડાલી તાલુકામાં ૧૯ મીમી જયારે પ્રાંતિજ તાલુકામાં ૦૨ મીમી અને તલોદ તાલુકામાં ૦૬ મીમી વરસાદ વરસ્યો હતો.